tartuNLP/wikipedia-smugri-20251201 huggingface dataset:
Puuteriperuukkipensas

Puuteriperuukkipensas eli peruukkipensas ("Cotinus coggygria") on sumakkikasveihin kuuluva koristekasvina tunnettu pensas. Kasvista käytetään myös nimitystä savupuu. Punaperuukkipensaat ovat lajin viljeltyjä lajikkeita.
Puuteriperuukkipensas on sukunsa laajimmalle levinnyt laji, jota esiintyy luontaisesti Euraasiassa. Se kasvaa Etelä- ja Kaakkois-Euroopassa, Mustanmeren ja Kaspianmeren seudulla ja edelleen Himalajan kautta Itä-Kiinaan yltävällä alueella.
Abu Ibrahim al-Hashimi al-Qurashi

Abu Ibrahim al-Hashimi al-Qurashi, sukunimi toisinaan myös al-Qurayshi (; 1. tai 5. lokakuuta 1976 Mahalabiya, Irak – 3. helmikuuta 2022 Idlibin maakunta, Syyria) oli terroristijärjestö Isisin toinen johtaja ja kalifi 31. lokakuuta 2019 alkaen kuolemaansa 3. helmikuuta 2022 asti. Hän kuoli Yhdysvaltain erikoisjoukkojen yllätyshyökkäyksessä.
Elämäkerta.
Abu Ibrahim al-Hashimi al-Qurashi syntyi 1. tai 5. lokakuuta 1976 Pohjois-Irakin Mahalabiyassa nimellä Amir Mohammed Abdul Rahman al-Mawli al-Salbi (). Hän opiskeli Mosulin yliopistossa ja liittyi jo varhain Baath-puolueeseen. Monen muun Isisin johtohahmon tavoin al-Salbi taisteli myös Saddam Husseinin armeijassa. Saddam Husseinin kukistuttua vuonna 2003 hän liittyi Al-Qaidaan. Vuonna 2008 Yhdysvaltain joukot vangitsivat al-Salbin ja hän tutustui vankileirillä Isisin ensimmäiseen johtajaan Abu Bakr al-Baghdadiin. Vuonna 2014 al-Salbi erosi Al-Qaidasta ja liittyi Isisiin, minkä jälkeen hänestä tuli nopeasti yksi järjestön johtohahmoista. Al-Salbi oli keskeisessä roolissa monissa al-Baghdadin valtakauden operaatioissa, kuten Mosulin valtauksessa ja jesidien kansanmurhassa.
Abu Bakr al-Baghdadin kuoltua Yhdysvaltain erikoisjoukkojen operaatiossa al-Qurashi valittiin Isisin uudeksi johtajaksi 31. lokakuuta 2019. Edeltäjästään poiketen al-Qurashi piti matalaa profiilia. Hän räjäytti itsensä ja ainakin 12 muuta ihmistä, mukaan luettuna hänen omat lapsensa ja vaimonsa, Yhdysvaltain joukkojen piiritettyä hänen asuintalonsa Atmehissa Idlibin maakunnassa Luoteis-Syyriassa 3. helmikuuta 2022. Qurashin kuoleman spekuloitiin johtavan sukupolvenvaihdokseen Isisin johdossa ja mahdollisesti järjestön heikkenemiseen. Isis vahvisti johtajansa kuoleman vasta maaliskuussa 2022 ja nimesi hänen seuraajakseen Abu al-Hassan al-Hašemi al-Qurashin.
Omicron Coronae Borealis

Omicron Coronae Borealis on Pohjan kruunun () tähdistössä oleva himmeä tähti, jonka magnitudi on +5,53 ja jonka voi nähdä pimeinä öinä paljaalla silmällä. Tähden vuotuinen parallaksi Maasta katsottuna on 12,08 kulmamillisekuntia, minkä perusteella sen etäisyydeksi on arvioitu noin 270 valovuotta. Tähti liikkuu kohti Aurinkoa säteisliikkeellä -54 km/s.
K0 III -spektriluokaltaan Omicron Coronae Borealis on pitkälle kehittynyt K-tyypin jättiläistähti, joka on käyttänyt vedyn ytimestään ja poistunut pääsarjasta. Tähdellä on yksi vahvistettu kiertolainen.
Chris Wilder

Chris Wilder (s. 23. syyskuuta 1967) on englantilainen jalkapallovalmentaja ja entinen puolustaja.
Ura.
Wilder viihtyi pelaajaurallaan oikean laitapakin pelipaikalla. Hän aloitti uransa Southamptonin juniorijoukkueessa, muttei koskaan edustanut seuraa ammattilaisurallaan. Hän siirtyi Southamptonista Sheffield Unitediin, jonka edustusjoukkueessa pelasi vuosina 1986–1992 viettäen osan ajastaan lainalla muissa seuroissa. Wilder teki pitkän uran Englannin alemmilla sarjatasoilla ja edusti useita seuroja. Ura päättyi Halifax Townissa vuonna 2001.
Wilder aloitti valmennusuransa lokakuussa 2001 Alfreton Townissa. Heinäkuussa 2002 hän palasi entiseen seuraansa Halifax Towniin, jonka päävalmentajana toimi kuuden vuoden ajan. Heinäkuussa 2008 hän jätti Halifaxin ja siirtyi Buryn apuvalmentajaksi. Hän viihtyi apuvalmentajana vain puolisen vuotta, kunnes joulukuussa 2008 siirtyi Oxford Unitedin päävalmentajaksi.
Wilderin johdolla Oxford eteni kaudella 2009/10 Englannin konferenssin nousukarsintoihin. Voittamalla York Cityn Oxford nousi Englannin kakkosliigaan. Kakkosliigassa Wilder luotsasi Oxfordin kaudella 2010/11 keskikastiin. Kaudella 2011/12 joukkue oli pitkään kiinni nousukarsintapaikassa, mutta jäi lopulta yhdeksänneksi ja karsintojen ulkopuolelle. Wilder jätti Oxfordin lopulta tammikuussa 2014 onnistumatta luotsaamaan seuraa sarjakarsintoihin.
Muutama päivä Oxfordista lähtönsä jälkeen Wilderista tuli Northampton Townin päävalmentaja. Wilderin johdolla Northampton nousi Kakkosliigassa putoamista vastaan taistelevasta seurasta menestykseen. Kaudella 2015/16 joukkue voitti Kakkosliigan mestaruuden kerättyään seuran ennätyspisteet, 99 pistettä. Menestyskauden jälkeen Wilder jätti seuran ja siirtyi Sheffield Unitedin päävalmentajaksi.
Wilder luotsasi Sheffield Unitedin vaikean alun jälkeen Englannin ykkösliigan mestariksi kaudella 2016/17. Englannin Mestaruussarjassa Wilder luotsasi Sheffieldin kaudella 2018/19 toiseksi ja seura nousi 12 vuoden tauon jälkeen Englannin Valioliigaan. Kaudella 2019/20 Sheffield United teki vahvan paluun ja sijoittui koronapandemian varjostamalla kaudella Valioliigassa yhdeksänneksi, mikä oli seuran historian paras sijoitus. Kaudella 2020/21 Sheffield juuttui liigan jumbosijalle ja lopulta seura erotti menestysvalmentajansa maaliskuussa 2021.
Marraskuussa 2021 Wilderista tuli Middlesbrough'n päävalmentaja. Hän luotsasi joukkueen kauden 2021/22 Mestaruussarjassa seitsemänneksi ja joukkue jäi juuri nousukarsintojen ulkopuolelle. Kausi 2022/23 alkoi heikosti ja Boro voitti vain kaksi kauden 11 ensimmäisestä ottelustaan Wilderin alaisuudessa. Seurajohto erotti hänet lokakuussa 2022.
Maaliskuussa 2023 Wilderista tuli Watfordin päävalmentaja. Hän jätti seuran toukokuussa 2023 Watfordin kauden päätyttyä.
Candia Canavese

Candia Canavese () on kunta Italiassa Piemonten alueella sijaitsevassa Torinon metropolikaupungissa. Vuoden 2022 alussa kunnassa oli arviolta 1 190 asukasta.
Hugo Lapalus

Hugo Lapalus (s. 9. heinäkuuta 1998) on ranskalainen maastohiihtäjä.
Lapalus kilpaili maailmancupissa ensimmäisen kerran maaliskuussa 2019. Hän ylsi kymmenen parhaan joukkoon ensimmäisen kerran tammikuussa 2020 Val di Fiemmessä Tour de Skin 10 kilometrin vapaan hiihtotavan osuudella. Seuraavan talven Tour de Skissä tammikuussa 2021 hän sijoittui Toblachissa 15 kilometrillä yhdeksänneksi ja Val di Fiemmessä 10 kilometrillä seitsemänneksi. Tour de Skin kokonaistuloksissa hän oli kymmenes. Joulukuussa 2021 hän sijoittui Davosin maailmancupin kilpailussa 15 kilometrillä kymmenenneksi. Vuodenvaihteen 2021–2022 Tour de Skillä hän oli Oberstdorfin vapaan hiihtotavan 15 kilometrillä kahdeksas ja Val di Fiemmen perinteisen hiihtotavan 15 kilometrillä samoin kahdeksas. Ensimmäisen palkintosijansa hän saavutti oltuaan kolmas vuodenvaihteen 2023–2024 Tour de Skin päätösetapilla, 10 kilometrin vapaan hiihtotavan yhteislähtökilpailussa Val di Fiemmessä. Hän sijoittui kolmanneksi myös kiertueen kokonaistuloksissa. Maailmancupin kokonaiskilpailussa hän oli yhdeksäs. Kaudella 2024–2025 hän sijoittui Davosin 20 kilometrin perinteisen hiihtotavan kilpailussa kolmanneksi. Hän oli kolmas myös Tour de Skin kokonaiskilpailussa. Hän sijoittui maailmancupin kokonaiskilpailussa seitsemänneksi ja normaalimatkojen cupissa kolmanneksi.
Lapalus saavutti nuorten maailmanmestaruuskilpailuissa viestissä pronssia vuosina 2016 ja 2017. Henkilökohtaisilla matkoilla hän sijoittui parhaimmillaan kuudenneksi yhdistelmäkilpailussa vuonna 2017. Alle 23-vuotiaiden MM-kilpailuissa hän saavutti pronssia perinteisen hiihtotavan 15 kilometrillä vuonna 2020 ja voitti kultaa vapaan hiihtotavan 15 kilometrillä vuonna 2021. Ensimmäisissä aikuisten arvokilpailuissaan Oberstdorfin MM-kilpailuissa 2021 Lapalus saavutti viestissä pronssia avausosuuden hiihtäjänä. Hän sijoittui 21:nneksi vapaan hiihtotavan 15 kilometrillä ja keskeytti yhdistelmäkilpailussa. Pekingin olympialaisissa 2022 hän hiihti toisen osuuden Ranskan pronssia saavuttaneessa viestijoukkueessa. Lisäksi hän oli 15 kilometrin perinteisen hiihtotavan kilpailussa ja parisprintissä seitsemäs sekä 30 kilometrin yhdistelmäkilpailun perinteisen hiihtotavan osuuden jälkeen yhdeksäntenä mutta keskeytti 25 kilometrin jälkeen. Planican MM-kilpailuissa 2023 hän sijoittui 15 kilometrin vapaan hiihtotavan kilpailussa 11:nneksi. Trondheimin MM-kilpailuissa 2025 hän oli yhdestoista sekä 10 kilometrin perinteisen hiihtotavan kilpailussa että 20 kilometrin yhdistelmäkilpailussa.
Candia Lomellina

Candia Lomellina () on kunta Pohjois-Italiassa Pavian maakunnassa Lombardian alueella. Vuoden 2021 alussa kunnassa oli 1 464 asukasta.
Henrik Finne

Henrik Finne (13. tammikuuta 1548 – 26. syyskuuta 1684 Kungsör, Ruotsi) oli suomalaissyntyinen kuninkaallinen hevostenhoitaja, jonka väitettiin eläneen 136-vuotiaaksi.
Muistokirjoituksen mukaan Finnen kerrottiin palvelleen seitsemää Ruotsin kuningasta Juhana III:sta aina Kaarle XI:n saakka. Hän työskenteli Kungsörin kuninkaankartanossa, jossa sijaitsi Ruotsin valtion hevossiittola. Ruotsalainen muotokuvamaalari David Klöcker Ehrenstrahl maalasi Finnen muotokuvan kuningas Kaarle XI:n toimeksiannosta. 
Muotokuvassa oleva ruotsinkielinen kirjoitus oli suomennettuna seuraavanlainen: 
Muotokuva maalattiin salaa Finneltä, koska tämä pelkäsi, ettei eläisi enää kauaa muotokuvansa maalaamisen jälkeen. Maalaaminen tapahtui kun Finne oli aamiaisella kuninkaan huoneessa mikä kunnia hänelle joskus suotiin. Kun muotokuvaa myöhemmin näytettiin Finnelle hän tuli asiasta pahoilleen ja kuoli muutamaa viikkoa myöhemmin. Vuonna 1824 Finnen muotokuva oli Strömsholmin linnassa ja samana vuonna siitä tehty piirros julkaistiin ruotsalaisessa kuukausilehdessä "Magasin för Konst, Nyheter och Moder". Muotokuva on nykyisin Ruotsin kansallismuseon kokoelmissa.
William Poromaa

Bengt William Poromaa (s. 23. joulukuuta 2000) on ruotsalainen maastohiihtäjä, joka on taustaltaan ruotsinsuomalainen.
Poromaa kilpaili maailmancupissa ensimmäisen kerran maaliskuussa 2019. Hän sijoittui kauden 2020–2021 maailmancupissa 11:nneksi sekä tammikuussa 2021 Falunissa että maaliskuussa 2021 Engadinissa. Molemmat kilpailut olivat 15 kilometriä perinteisellä hiihtotavalla. Hän sijoittui ensimmäisen kerran kolmen parhaan joukkoon helmikuussa 2022 Lahdessa oltuaan kolmas 15 kilometrin perinteisen hiihtotavan kilpailussa. Seuraavalla kaudella hän sijoittui kolmanneksi Les Roussesin 10 kilometrin vapaan hiihtotavan väliaikalähtökilpailussa ja 20 kilometrin perinteisen hiihtotavan yhteislähtökilpailussa. Lahden 20 kilometrin perinteisen yhteislähtökilpailussa hän oli kolmas. Kaudella 2023–2024 hän sijoittui Tour de Skillä Val di Fiemmen 15 kilometrin perinteisen hiihtotavan yhteislähtökilpailussa toiseksi. Kaudella 2024–2025 hän saavutti ensimmäisen maailmancupin osakilpailuvoittonsa Les Roussesin 20 kilometrin perinteisen hiihtotavan yhteislähtökilpailussa. Hän sijoittui toiseksi Oslon 20 kilometrin perinteisen hiihtotavan väliaikalähtökilpailussa.
Poromaa on sijoittunut nuorten maailmanmestaruuskilpailuissa parhaimmillaan henkilökohtaisilla matkoilla yhdeksänneksi ja viestissä kuudenneksi. Alle 23-vuotiaiden maailmanmestaruuskilpailuissa hän sijoittui vapaan hiihtotavan 15 kilometrillä neljänneksi vuonna 2021. Ensimmäisissä aikuisten arvokilpailuissaan Oberstdorfin maailmanmestaruuskilpailuissa vuonna 2021 Poromaa sijoittui viestissä ankkuriosuuden hiihtäjänä neljänneksi, yhdistelmäkilpailussa ja vapaan hiihtotavan 15 kilometrillä yhdeksänneksi sekä perinteisen hiihtotavan 50 kilometrillä 12:nneksi. Vuonna 2022 Pekingin olympialaisissa hän sijoittui yhdistelmäkilpailussa kuudenneksi, lyhennetyssä 50 kilometrin vapaan hiihtotavan yhteislähtökilpailussa yhdeksänneksi, 15 kilometrin perinteisen hiihtotavan kilpailussa kymmenenneksi sekä parisprintissä ja 4 × 10 kilometrin viestissä neljänneksi. Planican MM-kilpailuissa 2023 hän saavutti 50 kilometrin perinteisen hiihtotavan kilpailussa pronssia ja sijoittui sekä 15 kilometrin vapaan hiihtotavan kilpailussa että 30 kilometrin yhdistelmäkilpailussa viidenneksi. Trondheimin MM-kilpailuissa 2025 hän oli 10 kilometrin perinteisen hiihtotavan kilpailussa kuudes ja 20 kilometrin yhdistelmäkilpailussa kahdeksas ja saavutti viestissä pronssia. Päätösmatkalla, 50 kilometrin vapaan hiihtotavan kilpailussa, hän hiihti itsensä hopealle.
William Poromaan äiti Anette Fanqvist on viestihiihdon MM-mitalisti ja myös Poromaan isä Larry Poromaa kilpaili hiihtäjänä. Poromaan isoäiti on kotoisin Suomesta. Poromaa ei kuitenkaan itse osaa suomea.
Emberá-Wounaan

Emberá-Wounaan on "comarca" Panaman itäosassa. Sen asukkaita ovat alkuperäiskansoihin kuuluvat emberát ja wounaanit. Alue on perustettu vuonna 1983 ja sen asukasluku oli vuonna 2010 10 001.
Maantiede.
Emberá-Wounaan sijaitsee Panaman itäosassa. Emberá-Wounaan on "comarca". Panamassa "comarca" on alue, jolla maan alkuperäiskansoilla on erityisiä oikeuksia koskien esimerkiksi maan käyttöä ja hallintoa. Alue koostuu kahdesta toisistaan erillään sijaitsevasta piirikunnasta. Koillisessa sijaitsee Cemacon piirikunnan alue ja etelässä Sambun piirikunnan alue. Cemacon hallinnollinen keskus on Unión Chocó ja Sambun Río Sabalo. Piirikunnat jaetaan edelleen viiteen kuntaan ("corregimiento"). Emberá-Wounaanin kokonaispinta-ala on 4 394 km².
Historia.
Emberá-Wounaanin asukkaita ovat sen nimen mukaisesti emberát ja wounaanit. He asettuivat Panamaan Dariénin maakuntaan Kolumbiasta ennen siirtomaakautta. Espanjalaisten saavuttua heitä muutti edelleen sisämaahan. Kansoilla ei pitkään ollut virallista heitä suojelevaa statusta. Nykyinen Emberá-Wounaanin "comarca" perustettiin 8. marraskuuta 1983 alueista, jotka aikaisemmin olivat olleet osa Dariénin maakuntaa. Aluetta kuitenkin uhkaavat esimerkiksi siirtolaiset, metsähakkuut, sekä Kolumbiasta alueen kautta kulkevat siirtolaiset.
Väestö.
Emberá-Wounaanin asukasluku oli vuonna 2010 10 001 ja heistä alkuperäiskansoihin kuului 9 433. Vuonna 2000 vastaavat lukemat olivat 8 246 ja 7 630. Asukastiheys alueella oli 2,3 as./km².
Georg Konstantin Palmroth

Georg Konstantin Palmroth (21. toukokuuta 1862 Viipuri – 25. heinäkuuta 1913 Viipuri) oli suomalainen tuomari. Viipurin maistraatin oikeusneuvosmiehenä toiminut Palmroth oli toisen sortokauden aikana säädetyn yhdenvertaisuuslain ensimmäisiä uhreja. 
h
Palmrothin vanhemmat olivat Viipurin hovioikeuden varapresidentti Georg Johan Palmroth ja Emilie Jaenisch. Hän suoritti oikeustutkinnon 1888 ja oli vuodesta 1907 Viipurin maistraatin oikeusneuvos.
Vuonna 1912 voimaan tulleen yhdenvertaisuuslain tarkoitus oli mahdollistaa Venäjän kansalaisten nimittäminen Suomen suuriruhtinaskunnan virkamiehiksi, mutta monet oikeusoppineet Suomessa näkivät sen Suomen lain vastaisena ja Suomen itsehallintoa heikentävänä uhkana. Viipurin maistraatti kieltäytyi toimimasta näiden uusien ohjeiden mukaisesti. 
Palmroth, Viipurin pormestari Werner Fagerström ja neuvosmies Brutus Lagercrantz otettiin kiinni venäläisten kuulusteltaviksi elokuussa 1912. Tuomari Palmroth kieltäytyi vastaamasta venäläisten kysymyksiin, koska hän katsoi olevansa vastuussa ainoastaan Viipurin hovioikeudelle. Kaikki kolme saivat toukokuussa 1913 vankeustuomion. Palmroth kuoli kuukausi tuomionsa jälkeen.
Toivo Lepistö

Toivo Ilmari Lepistö (9. syyskuuta 1921 Kiukainen – 14. huhtikuuta 2010 Kankaanpää) oli suomalainen yrittäjä ja yritysjohtaja, joka sai teollisuusneuvoksen arvonimen.
Kiukaisissa syntyneen mutta Köyliössä varttuneen Lepistön puoliso 1948–2001 oli Alli Helena Hankaankorpi. Lepistö tutustui tiilien valmistukseen jo nuorena, mutta hänen siirtymiseensä tiiliteollisuuden pariin vaikutti osaltaan myös vaikea haavoittuminen jatkosodassa vuonna 1943. Hän opiskeli keraamisen teollisuuden linjalla Turun teknillisessä koulussa ja valmistui sieltä teknikoksi vuonna 1946. Kokemäelle Järilän Savi -yhtiön työnjohtajaksi Lepistö tuli seuraavana vuonna. Sieltä hän siirtyi Kupittaan Saven ylityönjohtajaksi ja edelleen Kemiöön Meltola-Keramia Oy:n palvelukseen, jossa hän toimi tehtaan tuotantopäällikkönä aina 1950-luvun lopulle asti.
Kankaanpään Lohikossa olleen Lohikon Tiili -yhtiön omistajaksi Lepistö tuli ostettuaan yhtiön osake-enemmistön vuonna 1960. Yhtiö keskittyi Lepistön johdolla julkisivu- ja hormitiilien valmistukseen, kehitti moderneja tuotantomenetelmiä ja edisti alan teollisia yhteistyöyhtymiä. Yrityksen valmistamista tiilistä tehtiin myös reliefejä ja muita taideteoksia. 1970-luvulla Lohikon Tiili oli Suomen suurimpia alallaan. Lepistö luopui yrityksestään keväällä 1980, myydessään sen Partekille. Teollisuusneuvoksen arvon hän oli saanut viisi vuotta aikaisemmin, 1975.
Villanova Canavese

Villanova Canavese () on kunta Italiassa Piemonten alueella sijaitsevassa Torinon metropolikaupungissa. Vuoden 2022 alussa kunnassa oli arviolta 1 197 asukasta.
Pesusienikurkku

Pesusienikurkku ("Luffa aegyptiaca") on kurkkukasvien heimoon kuuluva kasvilaji.
Pesusienikurkku on yksivuotinen köynnöskasvi, joka tarttuu tukiinsa kärhillä. Koristeelliset varret kasvavat noin kaksi metriä pitkiksi. Keltaiset kukat muistuttavat kiinanruusun kukkia.
Pesusienikurkun kotiseutua ei tunneta, mutta sitä viljellään laajasti trooppisilla alueilla. Se on levinnyt luontoon viljelykarkulaisena. Sitä on viljelty muinaisista ajoista asti, ja sen ajatellaan levinneen Aasian trooppisista osista. Se tunnettiin Kiinassa 600-luvulla jaa., ja Egyptissä keskiajalla. Sen taloudellinen merkitys on vähentynyt toisen maailmansodan jälkeen synteettisten materiaalien kehittyessä.
Pesusienikurkun noin 30 cm pitkä hedelmä muistuttaa muodoltaan ja kooltaan kurkkua. Silmiinpistävän keltaisten kukkien ansiosta pesusienikurkkua kasvatetaan ajoittain koristekasvina. Se vaatii paljon lämpöä ja paljon vettä menestyäkseen. Nuoria hedelmiä voi syödä, kypsistä tehdään pesusieniä.
Katseen vanki

Katseen vanki on Timo Humalojan ohjaama ja käsikirjoittama suomalainen dokumenttielokuva vuodelta 2010.
Elokuva on kulttuuri- ja henkilödokumentti suomalaisesta elokuvanäyttelijästä Anneli Saulista.
Ceissi

Ceissi on Cledoksen debyyttialbumi, joka julkaistiin julkaistiin 14. elokuuta 2020.
Albumin yhteydessä Cledos julkaisi CEISSI-lyhytelokuvan, joka sisältää näyteltyjä kohtauksien lisäksi kolme musiikkivideota. Elokuvan on ohjannut Karim Saheb.
Pearsonin rauhanmitali

Pearsonin rauhanmitali (Pearson Medal of Peace) kanadalaisen avustusjärjestön United Nations Association in Canada vuosittain myöntämä rauhanmitali. Se on nimetty Nobel-palkitun Kanadan pääministerin Lester B. Pearsonin mukaan. Palkinnonjaon suorittaa 24. lokakuuta Yhdistyneiden kansakuntien päivänä Kanadan kenraalikuvernööri. Mitalin saajan valitsee arvovaltainen tuomaristo. Kun mitalin oli vuonna 2004 saanut Roméo Dallaire, se jaettiin seuraavan kerran vasta 2011. Palkittu oli rauhanaktivisti Ernie Regehr.
Palkitut.
Lähde
Andrew Parker Bowles

Andrew Henry Parker Bowles (s. 27. joulukuuta 1939) on eläkkeellä oleva Britannian armeijan upseeri, sotilasarvoltaan prikaatikenraali (). Hän on palvellut ratsuväessä ja saanut vuonna 1984 kunnia-arvonimen OBE (Brittiläisen imperiumin ritarikunnan upseeri).
Parker Bowles on kuningas Charles III:n puolison, kuningatar Camillan entinen aviomies. Parker Bowles ja Charles pelasivat aikoinaan pooloa samassa joukkueessa.
Avioliitot.
Andrew Parker Bowles ja Camilla Parker Bowles (o.s. Shand) olivat naimisissa vuosina 1973–1995. Heillä on kaksi lasta: vuonna 1974 syntynyt Tom Parker Bowles ja vuonna 1978 syntynyt Laura Lopes (o.s. Parker Bowles). Lapsenlapsia on yhteensä viisi.
Avioeron jälkeen Andrew Parker Bowles meni uudelleen naimisiin vuonna 1996. Hänen toinen vaimonsa, puutarhasuunnittelija Rosemary Parker Bowles (ent. Pitman) kuoli syöpään tammikuussa 2010.
Suhde Britannian kuningasperheeseen.
Andrew Parker Bowlesin vanhemmat kuuluivat kuningataräiti Elisabetin ystäväpiiriin. 1970-luvun alussa Parker Bowles tapaili jonkin aikaa Charlesin pikkusiskoa, prinsessa Annea. Hän on edelleen Annen läheinen ystävä ja tämän tyttären Zaran (s. 1981) kummisetä.
Parker Bowles ja Camilla ovat eronsa jälkeen pysyneet hyvissä väleissä. Hän oli häävieraiden joukossa, kun Camilla ja Charles avioituivat keväällä 2005.
Minignan

Minignan (myös "Maninian") on kunta ja aliprefektuuri sekä Minignanin departementin ja Folonin alueen hallinnollinen keskus Norsunluurannikon luoteisosassa. Se sijaitsee 860 kilometriä Abidjanista ja 67 kilometriä Odiennésta luoteeseen. Kunnassa on 7 800 ja aliprefektuurissa 14 500 asukasta (vuonna 2014, väestönlaskenta).
Minignanin departementtiin kuuluvat Kimbirila-Nordin, Minignanin, Sokoron ja Tienkon aliprefektuurit. Kuntia ovat Minignan ja Tienko.
Minignanin kautta kulkee Odiénnésta Malin ja Guinean rajalle johtava tie.
Sikurikasvit

Sikurikasvit ("Cichorieae") on asterikasvien eli mykerökukkaiskasvien heimoon kuuluva tribus eli sukuryhmä. Siihen kuuluu lähes 120 sukua, jotka voidaan ryhmitellä yhteentoista alatribukseen.
Touba

Touba on kunta ja aliprefektuuri sekä Touban departementin ja Bafingin alueen hallinnollinen keskus Norsunluurannikon länsiosassa. Se sijaitsee lähellä Guinean rajaa 680 kilometriä Abidjanista luoteeseen ja 175 kilometriä Séguélasta länteen. Kunnassa on 26 300 ja aliprefektuurissa 33 200 asukasta (vuonna 2014, väestönlaskenta).
Touba oli ennen siirtomaa-aikaa tärkeä kolapähkinöiden kauppapaikka. Vuonna 1910 siitä tuli hallintopiirin keskus, mutta vuonna 1921 se liitettiin Odiennén piiriin.
Touban departementtiin kuuluvat Diomanin, Foungbesson, Guintéguélan ja Touban aliprefektuurit. Kuntia ovat Guintéguéla ja Touba.
Touban kautta kulkee Manin ja Odiennén välinen maantie A7. Seudun pääelinkeino on maatalous. Aikaisemmin siellä viljeltiin puuvillaa, mutta nykyään kaupunkia ympäröivät munuaispuuplantaasit. Nähtävyyksiä ovat lähistöllä sijaitsevat Godufun ja Zaalan danikylät omaperäisine kulttuuriperinteineen ja vuorimaisemineen.
Kenraalikuvernöörin kirjallisuuspalkinto

Kenraalikuvernöörin kirjallisuuspalkinto ("Governor General's Literary Awards") on useassa sarjassa jaettava kanadalainen kirjallisuuspalkinto. Palkinto perustettiin 1937, jolloin sitä jaettiin vain kahdessa sarjassa, alkuun vain englanninkieliselle kirjallisuudelle. Myöhemmin mukaan tuli ranskankielinen kirjallisuus ja runo- ja näytelmäsarjat. Lastenkirjallisuuspalkinto oli keskeytyksissä vuosina 1960–1986.
Kussakin sarjassa jaetaan palkinto englannin- ja ranskankieliselle kirjalle:
Steve Cooper

Steve Cooper (s. 10. joulukuuta 1979) on walesilainen jalkapallovalmentaja ja entinen puolustaja. Syyskuusta 2025 lähtien hän on toiminut tanskalaisen Brøndbyn päävalmentajana.
Ura.
Cooper pelasi uransa Walesin sarjoissa. Hän aloitti uransa Wrexhamissa, muttei koskaan pelannut seuran paidassa otteluakaan. Cooperin uran menestyksekkäimmät vuodet pelaajana ajoittuivat 2000-luvun alkuun, jolloin hän edusti Bangor Citya. Cooper lopetti pelaajauransa vuonna 2003.
Cooper panosti valmentamiseen jo pelaajauransa aikana. Hän valmensi Wrexhamin organisaatiossa juniorijoukkueita ja suoritti UEFA:n ammattilaisvalmentajan lisenssin 26-vuotiaana. Syyskuussa 2008 Cooper siirtyi Wrexhamista Liverpoolin organisaatioon U12-vuotiaiden valmentajaksi. Cooper valmensi Liverpoolissa eri ikäluokkien joukkueita. Kaudella 2012/13 hän johdatti U18-joukkueen nuorten FA Cupin välieriin. 
Lokakuussa 2014 Cooper jätti Liverpoolin ja siirtyi Englannin U16-maajoukkueen päävalmentajaksi. Hän siirtyi seuraavana vuonna U17-maajoukkueen päävalmentajaksi ja luotsasi joukkueensa ikäluokan EM-lopputurnauksen finaaliin 2017. Myöhemmin samana vuonna Englanti voitti alle 17-vuotiaiden maailmanmestaruuden. Cooperin menestyksekkäissä joukkueissa pelasivat tulevat liigapelaajat Jadon Sancho, Phil Foden ja Callum Hudson-Odoi.
Kesäkuussa 2019 Cooperista tuli Swansea Cityn päävalmentaja. Cooper luotsasi Swansean koronapandemian varjostamalla kaudella 2019/20 Englannin Mestaruussarjan nousukarsintoihin, kun joukkue nousi viimeisellä kierroksella Nottinham Forestin ohi. Nousukarsintojen välierissä Swansea hävisi Brentfordille. Kaudella 2020/21 Swansea sijoittui neljänneksi, mutta nousu Englannin Valioliigaan kariutui jälleen tappioon Brentfordille, tällä kertaa nousukarsintojen finaalissa. Cooper jätti seuran kauden jälkeen.
Syyskuussa 2021 Cooper allekirjoitti kaksivuotisen sopimuksen Nottingham Forestin kanssa. Joulukuussa 2023 Cooper sai potkut Nottingham Forestin päävalmentajan tehtävästä.
Kesäkuussa 2024 Valioliigaan takaisin noussut Leicester City nimesi Cooperin uudeksi päävalmentajakseen. Cooper allekirjoitti Leicesterin kanssa kolmivuotisen sopimuksen. Leicester voitti hänen alaisuudessaan pelaamistaan 12 valioliigaottelusta vain kaksi ja Leicesterin seurajohto erotti Cooperin tehtävästään 24. marraskuuta 2024.
Syyskuun alussa 2025 Cooperista tuli Tanskan Superliigassa pelaavan Brøndbyn päävalmentaja vuoteen 2028 ulottuvalla sopimuksella.
Dark Wings of Steel

Dark Wings of Steel on italialaisen power metal-yhtye Rhapsody Of Firen albumi, joka julkaistiin 22. marraskuuta 2013.
Into the Legend

Into the Legend on italialaisen power metal-yhtye Rhapsody Of Firen albumi, joka julkaistiin 15. tammikuuta 2016.
The Eighth Mountain

The Eighth Mountain on italialaisen power metal -yhtye Rhapsody of Firen albumi, joka julkaistiin 22. helmikuuta 2019.
Glory for Salvation

Glory for Salvation on italialaisen power metal-yhtye Rhapsody Of Firen albumi, joka julkaistiin 26. marraskuuta 2021.
Sukupuolen symboli

Sukupuolen symboleita ovat miestä ja naista sekä eri sukupuoli-identiteettejä edustavat symbolit.
Perinteisimmät ja tunnetuimmat sukupuolen symbolit ovat miestä edustava Mars-symboli ja naista edustava Venus-symboli. Ne ovat peräisin jo antiikin Kreikasta ja Roomasta, joille Mars (kreikk. Ares) oli sodan jumala ja Venus (kreikk. Afrodite) rakkauden jumala. Antiikin Kreikan tähtitieteilijät yhdistivät planeetat jumaliin ja kehittivät merkit Mars- ja Venus-planeettojen symboleiksi. Kummassakin symbolissa on ympyrä ja siitä lähtevä uloke. Marsin symboli esittää jumalan kilpeä ja keihästä, ja Venuksen symboli esittää jumalattaren käsipeiliä. Koiraan ja naaraan symboleina Mars- ja Venus-symbolit otti käyttöön 1700-luvulla ruotsalainen luonnontutkija Carl von Linné.
Nykyaikana Marsin ja Venuksen symbolien rinnalle on kehitetty lukuisia samantyylisiä symboleja, joiden tarkoitus on edustaa muitakin sukupuoli-identiteettejä kuin miestä ja naista. Myös erilaisille seksuaalisille suuntautumisille on kehitetty samankaltaisia symboleita, joissa on usein kaksi yhteenkietoutunutta symbolia.
Uudempia miehen ja naisen symboleja ovat yksinkertaiset piktogrammit, joissa on housuasuinen mies ja mekkoasuinen nainen. Niitä on käytetty 1960-luvulta alkaen esimerkiksi miesten ja naisten vessojen tunnusmerkkinä. Näiden symbolien rinnalle on myöhemmin laadittu sukupuolille yhteisten unisex-vessojen symboleita, joiden hahmo ei ole selkeästi joko mies tai nainen.
Ympyrä on ikivanha naiseuden symboli, joka on edustanut Maaemoa. Miestä ovat geometrisistä symboleista edustaneet neliö ja kolmio, kuten myös X-kirjain. Esimerkiksi perinnöllisyystieteellisissä kaavioissa ja sukututkimuksessa äidin symboli on usein ympyrä ja isän symboli neliö tai kolmio. X-kirjainta ei ole käytetty miehen symbolina sen jälkeen, kun naissukupuolikromosomi nimettiin X:ksi ja mieskromosomi Y:ksi niiden muodon mukaisesti.
Taolaisuuden jin/jang-symboli koostuu vaaleasta miespuoliskosta ja tummasta naispuoliskosta.
Kuu on usein ollut naiseuden symboli ja Aurinko mieheyden symboli. Monet kuujumalat ovatkin olleet naispuolisia ja aurinkojumalat miespuolisia.
Kukaan ei katso sinua silmiin

Kukaan ei katso sinua silmiin on Jesse Jalosen ohjaama ja käsikirjoittama suomalainen dokumentaarisia elementtejä sisältävä fiktioelokuva vuodelta 2022.
Elokuva käsittelee yksinäisyyttä ja se kertoo keskuudessamme elävistä ihmisistä, jotka voidaan nähdä ainoastaan kameran välityksellä. Elokuva on kuvattu Nokia C5-kännykällä vuosien 2018-2020 välisenä aikana.
Cheslie Kryst

Cheslie Corrinne Kryst (28. huhtikuuta 1991 Jackson, Michigan, Yhdysvallat – 30. tammikuuta 2022 New York, New York, Yhdysvallat) oli yhdysvaltalainen televisiojuontaja, malli ja kauneuskilpailija, joka kruunattiin Miss USA:ksi 2019. Miss USA:na hän edusti Yhdysvaltoja Miss Universum 2019 -kilpailussa ja sijoittui kymmenen parhaan joukkoon. Kryst oli myös asianajaja ja oli toiminut televisio-ohjelma "Extran" kirjeenvaihtajana lokakuusta 2019 kuolemaansa asti. Työstään "Extrassa" hän oli ehdolla kahteen Daytime Emmy -palkintoon.
Kuolema.
Kryst kuoli 30-vuotiaana 30. tammikuuta 2022 hypättyään kuolemaansa The Orionista, 60-kerroksisesta kerrostalosta Manhattanin Midtownissa, jossa hän asui ja jossa hänet nähtiin viimeksi 29. kerroksessa. 31. tammikuuta kuolemansyyntutkija totesi hänen kuolemansa itsemurhaksi. Krystin äiti April Simpkins julkaisi lausunnon, jossa hän totesi, että Kryst oli kärsinyt masennuksesta.
Guiglo

Guiglo on kunta ja aliprefektuuri sekä Guiglon departementin ja Cavallyn alueen hallinnollinen keskus Norsunluurannikon länsiosassa. Se sijaitsee Sassandran sivujoen N’Zon varrella 513 kilometriä Abidjanista luoteeseen ja 120 kilometriä Manista etelään. Kunnassa on 92 100 ja aliprefektuurissa 113 800 asukasta (vuonna 2014, väestönlaskenta).
Guiglo oli siirtomaa-aikana Moyen-Cavallyn ja vuodesta 1926 Guiglon piirin keskus. Departementtiin kuuluvat Bédy-Goazonin, Guiglon, Kaadén ja Nizahonin aliprefektuurit. Ainoa kunta on Guiglo. 
Seudun kanta-asukkaat ovat guereja ja ubeja, mutta nykyään enemmistönä ovat muualta muuttaneet ja ulkomaalaiset. Väestön pääelinkeino on maanviljely. Tärkeimmät viljelykasvit ovat maniokki, riisi, kaakao, kahvi ja jamssit. Lisäksi harjoitetaan karjanhoitoa, käsityöammatteja, kaupankäyntiä ja maataloustuotteiden jalostusta.
Ronnie Hellström

Folke Ronnie Wallentin Hellström (21. helmikuuta 1949 – 6. helmikuuta 2022) oli ruotsalainen jalkapallomaalivahti. Hellström pelasi 77 A-maaottelua ja edusti Ruotsia vuosien 1970, 1974 ja 1978 MM-kisoissa.
Paal Brekke

Paal Brekke (17. syyskuuta 1923 Røros, Norja – 2. joulukuuta 1993 Oslo, Norja) oli norjalainen kirjailija. Hän pakeni toisen maailmansodan Saksan miehitysvallan aikana Ruotsiin, missä hän aloitti kirjoittamisen. Hän sai Norjassa 1949 huomiota runokokoelmalla "Skyggefektning", jonka modernismi oli tuolloin vielä siellä vierasta. Hänen näkemyksensä mukaan nuorista radikaaleista tulee vanhetessa isänmaallisia konservatiiveja.
Gerhard Knoop on sovittanut Brekken runokokoelmasta kuunnelman "Ilta on hiljainen" (Yleisradio, 1974), jonka suomentanut Väinö Kirstinä.
Brekken tytär on kirjailija Toril Brekke.
Jääkiekon 4. divisioonan maailmanmestaruuskilpailut

Jääkiekon 4. divisioonan maailmanmestaruuskilpailut on vuosittain järjestettävä jääkiekkoturnaus, joka on Kansainvälisen jääkiekkoliiton IIHF:n järjestämien maailmanmestaruuskilpailujen alin sarjataso. Kisojen voittaja nousee 3. divisioonan maailmanmestaruuskilpailuihin seuraavaksi kaudeksi, ja 3. divisioonan maailmanmestaruuskisojen B-lohkon viimeinen joukkue puolestaan putoaa 4. divisioonaan. Turnaus järjestettiin ensimmäisen kerran vuonna 2022 Kirgisiassa. Koska sekä vuoden 2020 että 2021 maailmanmestaruuskisat peruttiin koronaviruspandemian vuoksi, olivat vuoden 2022 kisat ensimmäiset 4. divisioonan maailmanmestaruuskilpailut.
Historiaa.
Vuoden 2022 kisoihin osallistuivat Iran, Kirgisia, Kuwait, Malesia ja Singapore. Mestaruuden voitti Kirgisian joukkue. Vuonna 2023 mukana oli vain neljä joukkuetta, jotka olivat Filippiinit, Mongolia, Kuwait ja Indonesia, ja mestaruuden voitti ensi kertaa kisoihin osallistunut Filippiinit, joka nousi voiton myötä 3. divisioonan B-lohkoon.
Tabou

Tabou on kunta ja aliprefektuuri sekä Taboun departementin hallinnollinen keskus San-Pédron alueella Norsunluurannikon lounaisosassa. Se sijaitsee Atlantin rannikolla Taboujoen suussa 434 kilometriä Abidjanista ja 100 kilometriä San-Pedrosta länteen. Kunnassa on 30 200 ja aliprefektuurissa 39 000 asukasta (vuonna 2014, väestönlaskenta).
Tabou oli siirtomaa-aikana hallintopiirin keskus, josta oli maantieyhteys Guigloon ja Duékouéen. Sen sataman kautta vietiin palmuöljyä ja -ytimiä, riisiä, kaakaota ja kahvia.
Departementtiin kuuluvat Dapo-Ibokén, Djamandiokén, Djouroutoun, Grabon, Olodion ja Taboun aliprefektuurit. Kuntia ovat Grabo ja Tabou. 
Seudun kanta-asukkaat ovat krumeneja. Suurin osa on katolisia, protestantteja tai synkretististen kulttien harjoittajia. Maaseudulla on myös animisteja ja pohjoisesta tulleet kauppiaat ovat muslimeja.
Taboun kautta kulkee Norsunluurannikon ja Liberian välinen tieyhteys. Kaupungissa on satama ja lentokenttä. Tärkeimmät elinkeinot ovat kalastus, kaupankäynti ja maanviljely. Myytäväksi tuotetaan palmuöljyä, kahvia, kaakaota ja puutavaraa.
Elisabeth Aspaker

Elisabeth Vik Aspaker (s. 16. lokakuuta 1962 Harstad) on norjalainen oikeistopuolueen poliitikko ja vuodesta 2019 Tromssan ja Finnmarkin läänin maaherra ("statsforvalter"). Aiemmin hän on istunut suurkäräjillä (2005–2017) sekä toiminut Norjan kalastusministerinä (2013–2015) sekä ETA- ja EU-ministerinä (2015–2016). Hän on ollut myös puolueensa 2. varapuheenjohtaja vuosina 1994–1998.
Waitangi-päivä

Waitangi-päivä (, ) on 6. helmikuuta vietettävä Uuden-Seelannin kansallispäivä, jota vietetään Waitangin sopimuksen allekirjoittamisen muistoksi.
Waitangin sopimus allekirjoitettiin vuonna 1840 brittihallinnon edustajien ja noin 500 maoripäällikön välillä. Tapahtuma on osa Uuden-Seelannin perustamismyyttiä, ja sitä pidetään nykymuotoisen Uuden-Seelannin perustamisajankohtana.
Vuonna 1934 Uuden-Seelannin kenraalikuvernöörinä toiminut Charles Bathurst, lordi Bledisloe, osti vaimoineen 506 hehtaarin tontin, jossa sijainneessa talossa Waitangin sopimus allekirjoitettiin (Treaty House), ja lahjoitti sen Uuden-Seelannin kansalle. Luovutustilaisuuteen osallistui 10 000 maoria ympäri maata, ja tätä tapahtumaa pidetään ensimmäisenä Waitangi-päivän juhlatilaisuutena.
Waitangi-päivä on ollut yleinen vapaapäivä vuodesta 1974. Tuolloin sen nimi myös muutettiin muotoon "New Zealand Day", mutta tästä luovuttiin jo parin vuoden päästä.
Kapteeni Apassi

Kapteeni Apache on Alexander Singerin ohjaama lännenelokuva vuodelta 1971. Se perustuu Sidney Edgerton Whitmanin romaaniin "Kapteeni Apassi".
NCAA-jääkiekon I-divisioona

NCAA-jääkiekon I-divisioona on jääkiekon korkein sarjataso Yhdysvaltain yliopistourheilussa. Yliopistojääkiekkoa pelattiin kaikkiaan 59 yliopistossa ja collegessa eri puolilla Yhdysvaltoja kaudella 2021–2022, mutta kaudella 2024–2025 joukkueita oli jo 64. Sarjassa joukkueet on jaettu kuuteen lohkoon. Kauden lopussa 16 parasta joukkuetta pääsee niin sanottuun Sweet Sixteen -vaiheeseen, josta neljän turnauksen voittajat etenevät Frozen Four -loppuotteluturnaukseen pelaamaan sarjan mestaruudesta. Sarjan mestaruus ratkaistiin ensimmäistä kertaa vuonna 1948.
Sarjan erikoisuuksia on urheilutoimittajien tekemät viikoittaiset sijoitukset, joiden perusteella valitaan sarjan 20 parasta joukkuetta.
Vuoden 2017 lokakuussa sarjassa pelasi kaikkiaan 23 suomalaiskiekkoilijaa 18:ssa eri joukkueessa. Kaudella 2021–2022 Suomesta lähtöisin olleita pelaajia oli 22, eli neljänneksi eniten Yhdysvalloista, Kanadasta ja Ruotsista lähtöisin olleiden pelaajien jälkeen. Suhteet olivat samat myös kaudella 2023–2024 suomalaispelaajien määrän ollessa 28.
Intiankäärmepuu

Intiankäärmepuu ("Rauvolfia serpentina") on oleanterikasvien heimoon kuuluva kasvilaji.
Intiankäärmepuu on kotoisin Intian niemimaalta ja Itä-Aasiasta (Intiasta Indonesiaan) ja se on levinnyt laajalti Intiassa Himalajan eteläpuolisilla alueilla jopa 1 000 metrin korkeuteen. 
Intiankäärmepuu on pystykasvuinen vajaan metrin korkuinen pensas, jonka lehdet ovat ikivihreät. Lehtien pituus on 7–20 cm. Oksat ovat ohuet, tavallisesti haarattomat, ja vahingoittuessaan ne erittävät vaaleaa, tahmeaa maitiaisnestettä. Juuristo leviää vaakasuuntaan. Juurten kuoriaineessa on runsaasti reerpiiniä. Kukat kasvavat oksankärjissä tiiviin kukintoina, joiden väri vaihtelee valkoisesta tummanpunaiseen.
Intiassa ja Nepalissa intiankäärmepuuta kasvatetaan puutarhoissa, koska sen uskotaan karkottavan käärmeitä.
Intiankäärmepuu on uhanalaisten lajien kansainvälistä kauppaa koskevan yleissopimuksen eli CITESin piirissä.
Mahdolliset terveysvaikutukset.
Intiankäärmepuu on reserpiinin lähde, jota on käytetty systolisen verenpainetaudin hoidossa, vaikka sen annosvastevaikutukset jäivät vuonna 2016 tehdyn kliinisen tutkimuksen perusteella epävarmaksi. Sitä on käytetty Intiassa lääkekasvina yli 2000 vuoden ajan.
Intiankäärmepuulla voi olla yhteisvaikutuksia erilaisten reseptilääkkeiden kanssa. Lisäksi kasvin alkaloidit itsessään voivat aiheuttaa masennusta ja mahahaavan sekä colitis ulcerosan. Kasvin sisältämä reserpiini voi aiheuttaa erilaisia haittavaikutuksia, kuten oksentelua, ripulia, huimausta, päänsärkyä, ahdistusta tai yliherkkyysreaktioita.
Aldrovanda

"Aldrovanda" on kihokkikasveihin kuuluva lihansyöjäkasvien suku, joka lienee läheisintä sukua kärpäsloukulle. Suvussa on yksi nykyinen laji: "Aldrovanda vesiculosa" ja lisäksi lukemattomia fossiileista kuvattuja lajeja. "A. vesiculosa" esiintyy moni paikoin Euroopassa, Aasiassa, Afrikassa ja Australiassa. Se on vedessä kelluva juureton vesikasvi, joka pyydystää vesiherneiden tapaan pieniä vesieläimiä pyyntirakkuloilla, jotka ovat nopealiikkeisiä ansoja.
Talmay

Talmay on kunta Ranskassa Côte-d'Orin departementissa Bourgogne-Franche-Comtén alueella. Se sijaitsee noin 37 kilometriä Dijonin kaupungista itään.
Kunnan nähtävyyksiä on linna "Château de Talmay". Alkuperäisestä 1200-luvun linnasta on yhä jäljellä suurikokoinen 33 metriä korkea torni. Tornin viereen on rakennettu 1700-luvulla nykyinen linna sekä linnan ranskalainen puutarha. Kunnan keskustassa oleva Saint-Vallierin kirkko on rakennettu 1200-1300-luvuilla.
Kiinanpyökki

Kiinanpyökki ("Fagus engleriana") on pyökkikasvien heimoon ja pyökkien sukuun kuuluva kesävihanta puu. Nimensä mukaisesti se on kotoperäinen Kiinassa.
Ulkonäkö ja koko.
Kiinanpyökki kasvaa 3–25 metrin korkuiseksi, ja on yleensä monirunkoinen. Kaarna on vaaleanharmaanruskea. Lehdet ovat alapuolelta sinertäviä, muodoltaan soikeita tai puikeita ja mutkalaitaisia, 5–9 cm pitkiä ja 2,5–5 cm leveitä. Kukat ovat pienet ja mitättömän näköiset. Pähkinät ovat kolmikulmaisia. Kotiseudullaan Kiinassa se kukkii huhti-toukokuussa, ja pähkinät kypsyvät elo-, syys- ja lokakuussa. Lehtien syysväri on keltainen.
Pähkinät ovat syötäviä, mutta sisältävät saponiineja, jotka tekevät niistä suurina määrinä lievästi myrkyllisiä.
Levinneisyys.
Kiinanpyökkiä tavataan Keski- ja Itä-Kiinassa (Anhuin, Guangxin, Guizhoun, Henanin, Hubein, Hunanin, Shaanxin, Sichuanin, Yunnanin ja Zhejiangin maakunnissa). Se vaatii valoa ja hyvin vettä läpäisevää maaperää, mutta ei ole muuten tarkka kasvupaikkansa suhteen.
Saulon-la-Chapelle

Saulon-la-Chapelle on kunta Ranskassa Côte-d'Orin departementissa Bourgogne-Franche-Comtén alueella. Se sijaitsee noin 36 kilometriä Beaunen kaupungista koilliseen.
Kunnan keskustassa oleva Saint-Sébastienin kirkko on rakennettu vuonna 1750, ja se on nimetty kunnan suojeluspyhimyksen mukaan.
Brooke Scullion

Brooke Scullion (s. 31. maaliskuuta 1999 Bellaghy, Derry, Yhdistynyt kuningaskunta), tunnettu myös taiteilijanimellään Brooke, on brittiläinen laulaja. Hän edusti Irlantia vuoden 2022 Eurovision laulukilpailussa kappaleella "That’s Rich". Brooke kilpaili myös "The Voice UK" -kilpailun 9. tuotantokaudella sijoittuen kolmanneksi.
Musiikkiura.
2020: "The Voice UK".
Vuonna 2020 Scullion osallistui "The Voice UK" -kilpailun 9. tuotantokaudelle, jossa hänen valmentajanaan toimi Meghan Trainor. "Ääni ratkaisee" -osiossa hän esiintyi cover-versiolla Lewis Capaldin kappaleesta "Bruises". Kaikki neljä tuomaria käänsivät tuolinsa. "Kaksintaistelut" -vaiheessa Scullion kilpaili Jordan Philipsiä vastaan. Scullion eteni "Knock Out" -vaiheeseen ja myöhemmin "Top 8:n" joukkoon. Hän pääsi finaaliin osana "Top 4:ää" esitettyään cover-version Mark Ronsonin ja Miley Cyrusin kappaleesta "Nothing Breaks Like a Heart". Finaalissa Scullion sijoittui kolmanneksi.
2022: Eurovision laulukilpailu.
Tammikuussa 2022 Brooken ilmoitettiin olevan yksi kuudesta artistista, jotka kilpailisivat Irlannin vuoden 2022 euroviisukarsinnassa, joka kantoi nimeä "The Late Late Eurosong Special". Voittaja valittiin kansainvälisen raadin, studioraadin ja yleisöäänten antamien pisteiden perusteella. Brooke sai 78% kaikista saatavilla olleista pisteistä saaden 12 pistettä sekä kansainväliseltä raadilta että yleisöltä, ja 4 pistettä studioraadilta. Brooken ja toiseksi tulleen Rachel Gooden välillä oli neljä pistettä. Brooke edusti täten Irlantia vuoden 2022 Euroviisuissa. Brooke kilpaili Eurovision laulukilpailun toisessa semifinaalissa 12. toukokuuta, sijoittui semifinaalin 15:nneksi eikä päässyt finaaliin.
Thoste

Thoste on kunta Ranskassa Côte-d'Orin departementissa Bourgogne-Franche-Comtén alueella. Se sijaitsee noin 30 kilometriä Montbardin kaupungista etelään.
Kunnan keskustassa sijaitsee 1200-luvun alussa rakennettu Pyhän Ristin kirkko. Kirkon vieressä olevalla hautausmaalla on suojeltu 1400-luvun risti. Beauregardin kylän rautavarannot on tunnettu aikojan alusta, ja niitä on myös aina hyödynnetty. Intensiivisin kaivostoiminta tapahtui vuosina 1836-1878.
That’s Rich

That’s Rich on irlantilaisen laulajan Brooken esittämä kappale, jolla hän edusti Irlantia vuoden 2022 Eurovision laulukilpailussa, Torinossa.
Kappale kilpaili toisessa semifinaalissa, jossa se sijoittui viidenneksitoista ja täten karsiutui finaalista.
Risukorte

Risukorte ("Equisetum ramosissimum") on kortteisiin kuuluva itiökasvilaji. Sitä esiintyy laajasti Euroopassa, Aasiassa ja Afrikassa. Euroopassa esiintyy tyyppialalaji ja etelämpänä myös toinen alalaji "debile". Laji on risteytynyt muun muassa kangaskortteen kanssa ja risteymä tunnetaan gotlanninkortteen nimellä. Risukortteen kesäversot ovat pystykasvuisia ja runsashaaraisia, enintään 14-lukuisia lehtitupen hampaiden ja varren sivuhaarojen lukumäärän suhteen.
Cyclocrossin maailmanmestaruuskilpailut

Cyclocrossin maailmanmestaruuskilpailut ovat Kansainvälisen pyöräilyliiton eli UCI:n vuosittain, tavallisesti tammikuun lopussa tai helmikuun alussa järjestämät cyclocross-polkupyöräilyn maailmanmestaruuskilpailut. 
Kilpailusarjat.
&lt;small&gt;Lähde: cx.procyclingstats.com, päivitetty MM-kisojen 2025 jälkeen
Historia.
Vuonna 1924 järjestettiin Pariisissa ensimmäinen Critérium International de Cyclo-cross, jota voidaan pitää lajin ensimmäisenä epävirallisena miesten maailmanmestaruuskilpailuna. Kilpailua järjestettiin vuoteen 1949 asti, kunnes vuonna 1950 järjestettiin ensimmäiset Kansainvälisen pyöräilyliiton hallinnoimat cyclocrossin maailmanmestaruuskilpailut, jonka jälkeen kilpailua on järjestetty vuosittain ilman taukoja. Ensimmäinen voittaja oli ranskalainen Jean Robic, ja myös seuraavat kahdeksan maailmanmestaria olivat ranskalaisia. Vuonna 1966 belgialainen Erik De Vlaeminck voitti ensimmäisen maailmanmestaruutensa, josta alkoi belgialaisten voittokulku; belgialaiset ovatkin saaneet selvästi eniten kultamitaleja miesten kilpailussa, kaikkiaan 30 kappaletta.
Juniorien (alle 18-v.) kilpailu tuli mukaan ohjelmaan vuonna 1979 ja alle 23-vuotiaiden vuonna 1996. Naisten cyclocross MM-kilpailut järjestettiin ensimmäisen kerran vuonna 2000. Ensimmäisenä naisten kilpailun voitti saksalainen Hanka Kupfernagel. Naisten alle 23-v. tuli mukaan kilpailuohjelmaan vuonna 2016 ja juniorit (alle 18-v.) vuonna 2020.
Cyclocrossin suosio on painottunut Länsi-Euroopan maihin, joten MM-kilpailujen mitalistit ovat olleet lähestulkoon kaikki eurooppalaisia, muutamaa yhdysvaltalaista lukuun ottamatta. Vuonna 2013 kilpailut järjestettiin ensimmäistä kertaa Euroopan ulkopuolella, kun kilpailupaikkana oli Louisville Yhdysvalloissa. Toinen kerta kun kilpailut järjestettiin Euroopan ulkopuolella oli vuonna 2022, kun kilpailut pidettiin Yhdysvaltojen Fayettevillessä.
Mitalistit.
Miehet (elite).
Lähteet: Cxmagazine, Cyclocross24.com, Pro Cycling Stats
Naiset (elite).
Lähde: Pro Cyclin Stats
Hongkongilainen viittomakieli

Hongkongilainen viittomakieli (, ) on pääsääntöisesti Hongkongissa kuurojen yhteisön käyttämä viittomakieli. Se kehittyi kiinalaisen viittomakielen eteläisestä murteesta, mutta on nykyään eriytynyt täysin omaksi kielekseen.
Vuonna 2018 kaupungissa arvioitiin olevan noin 155 000 kuulovammaista, joista tosin vain 5 prosenttia osasi viittomakieltä. Kielen katsotaan olevan uhanalainen. Kieltä voi opiskella mm. Hongkongin kiinalaisessa yliopistossa.
Nico González (2002)

Nicolás González Iglesias eli Nico (s. 3. tammikuuta 2002 A Coruña) on espanjalainen jalkapalloilija, joka edustaa englantilaista Manchester Cityä. Hän on pelannut Espanjan alle 17- ja alle 21-vuotiaiden maajoukkueissa. Hän on pelipaikaltaan keskikenttäpelaaja.
González siirtyi juniori-ikäisenä FC Barcelonaan ja nousi edustusjoukkueeseen kaudella 2021–2022, jolloin hän pelasi La Ligassa 27 ottelua ja teki maalin joulukuussa peräkkäisissä otteluissa Osasunaa ja Elcheä vastaan. Mestarien liigassa hän pelasi tuolla kaudella neljä ja Eurooppa-liigassa kolme ottelua. Kauden 2022–2023 González pelasi lainalla Valenciassa. Hän pelasi 26 La Ligan ottelua ja teki maalin syyskuussa Getafea vastaan. Kesällä 2023 hän siirtyi portugalilaisseura Portoon. Hän pelasi kaudella 2023–2024 Primeira Ligassa 25 ottelua ja teki maalin maaliskuussa Portimonensea ja huhtikuussa Casa Piaa vastaan. Hän voitti Portugalin cupin. Mestarien liigassa hän pelasi kuusi ottelua. Elokuussa 2024 hän teki Portugalin supercupin loppuottelussa Sportingia vastaan joukkueensa 2–3-kavennusmaalin sen noustessa 0–3-tappioasemasta jatkoaikavoittoon. Hän pelasi kaudella 2024–2025 tammikuun loppuun mennessä Portugalin pääsarjassa 17 ottelua, joissa teki viisi maalia ja antoi neljä maalisyöttöä. Eurooppa-liigassa hän pelasi seitsemän ottelua ja teki maalin tammikuussa Maccabi Tel Avivia vastaan.
González siirtyi Englannin Valioliigan Manchester Cityyn 60 miljoonan euron siirtosummalla helmikuun 2025 alussa. Hän pelasi loppukauden aikana 11 valioliigaottelua, joista avauskokoonpanossa yhdeksän ottelua. Hän teki maalin toukokuussa Bournemouthia vastaan. Mestarien liigassa hän teki maalin ainoassa ottelussaan pudotuspelien playoff-kierroksella Real Madridia vastaan. Seurajoukkueiden MM-kilpailuissa hän pelasi yhden ottelun.
Hongkongin kielitieteellinen seura

Hongkongin kielitieteellinen seura (, ) on tieteellinen seura, joka toimii kielitieteen parissa Hongkongissa. Seura on perustettu vuonna 1986.
Vuonna 1993 seura julkaisi kantoninkiinan romanisaatioon tarkoitetun jyutping-järjestelmän. Seuralla on kolme työryhmää, jotka käsittelevät jyutpingiä, kaksikielistä sanastoa ja kielipolitiikkaa.
Altševskin piiri

Altševskin piiri () on hallinnollinen piiri Ukrainan Luhanskin alueella. Piirin hallinnollinen keskus on Altševskin kaupunki (; 106 550 as., 2021). Itä-Ukrainan sodan seurauksena piiri on kuulunut vuodesta 2014 Ukrainan hallituksen kontrollin ulkopuolelle jääneisiin kapinallisalueisiin.
Ukrainan vuoden 2020 aluehallinnollisessa uudistuksessa maan paikallispiirien lukumäärää vähennettiin huomattavasti. Tällöin Altševskin piirin pinta-alaksi tuli 2 010 neliökilometriä.
Ukrainan tilastokeskus arvioi Altševskin piirin väkiluvuksi 437 513 (1.1.2021). Kaupunkilaisiksi heistä tilastoitiin 96,9 prosenttia (423 926 as.), eli piirin 11 kaupungin (Almazna, Altševsk, Brjanka, Holubivka, Zymohirja, Zorynsk, Irmino, Kadijivka, Kyputše, Pervomaisk, Perevalsk) ja 24 kaupunkityyppisen taajaman asukkaat.
Global Times

Global Times () on kiinalainen maailmanpolitiikkaan ja ulkomaanuutisiin keskittyvä sanomalehti, joka kirjoittaa Kiinan hallinnon näkökulmasta ja on sitoutunut kommunistipuolueeseen. Global Timesin emoyhtiö on "Kansan päivälehti". 
Alkuperäinen kiinankielinen versio perustettiin vuonna 1993 ja englanninkielinen versio vuonna 2009.
Lehti ilmestyy viisi kertaa viikossa minkä lisäksi sillä on myös verkkoversio.
Lehteä on kuvailtu Kiinan valtion äänenkantajana kansainväliselle yleisölle. Nationalistisen ja poliittisesti epäkorrektin sävynsä takia lehteä on myös kutsuttu "Kiinan Foxiksi". Global Timesin tunnetuimpia toimittajia oli sen entinen päätoimittaja Hu Xijin.
Josh (elokuva)

Josh (suom. ”Intohimo”) on vuonna 2000 ensi-iltansa saanut intialainen hindinkielinen romanttinen toimintaelokuva, jonka ohjasi Mansoor Khan. Pääosia näyttelivät Shah Rukh Khan, Aishwarya Rai, Chandrachur Singh ja Sharad Kapoor.
Juoni.
Max, joka asuu kaksoissisarensa Shirleyn kanssa Goassa, raivostuu saadessaan tietää, että tämä on rakastunut Rahuliin, kilpailevan jengin johtajan Prakashin veljeen.
Vastaanotto.
Box Office India julisti "Joshin" 350 miljoonan rupian tuotollaan ”keskinkertaiseksi”.